Il-Fondazzjoni Aditus stqarret li r-rapport tal-inkjesta pubblika dwar l-assassinju ta' Daphne Caruana Galizia huwa kundanna għall-mod kif taħdem id-demokrazija f'Malta. Fi stqarrija, l-Aditus qalet li dan ir-rapport għandu jixxokkja lill-poplu kollu. "Dik li emmina li hija demokrazija li qed tiffunzjona b'risq il-poplu, skoprejna li mhix għajr apparat imnawwar maħluq minn tiranni biex jabbużaw mill-poter għall-interesti tagħhom," qalet l-Aditus fl-istqarrija. Il-Fondazzjoni Aditus hija NGO li tħares id-drittijiet tal-bniedem f'Malta. Fir-rapport tal-inkjesta pubblika jingħad li l-istat għandu responsabbiltà xi jġorr għall-assassinju ta' Daphne Caruana Galizia. Fir-rapport jintqal li l-atmosfera ta' impunità li nħolqot mill-amministrazzjoni ċentrali tal-Gvern infirxet għal entitajiet oħra u wasslet għall-kollass tas-saltna tad-dritt. "Futur iktar mudlam u perikoluż" Aditus qalet li "illum, Malta tinsab fi stat terribli". L-NGO esprimiet tħassib anke għall-futur tal-pajjiż. "Wisq nibżgħu li s-snin li ġejjin se jkunu iktar mudlama u perikolużi," kompliet l-Aditus. L-Aditus enfasizzat li r-rapport tal-inkjesta jagħmilha ċara li l-Istat aġixxa kontra l-poplu tiegħu stess u kiser id-drittijiet ta' ċittadin li jaħdem fil-libertà u b'mod sikur. "Dan il-ksur ta' drittijiet laħaq il-quċċata tiegħu meta saħansitra nkiser id-dritt għall-ħajja," qalet l-Aditus. "Apoloġija mhix biżżejjed" L-NGO żiedet tgħid li apoloġija mhix se tkun biżżejjed biex terġa' lura l-fiduċja li l-poplu kellu fil-politiċi u fl-uffiċjali pubbliċi. "Meta tara li l-persuni msemmija fir-rapport għadhom fil-Parlament jiddefendu l-azzjonijiet tal-Gvern; meta tara persuni msemmija fir-rapport għadhom fiċ-ċivil, jew iħaddmu n-negozju tagħhom mingħajr ebda riperkussjoni, diffiċli jkollok fiduċja li fl-istituzzjonijiet," qalet l-Aditus waqt li kkundannat anke n-nuqqas ta' azzjoni tal-pulizija dwar allegazzjonijiet serji ta' kriminalità u korruzzjoni. Aditus innotat li Malta llum għadha mmexxija minn nies li kienu qrib ħafna ta' Joseph Muscat, li sentejn ilu ntagħżel bħala l-persuna tas-sena għall-kriminalità organizzata u l-korruzzjoni. Joseph Muscat ivvutat l-aktar persuna li avvanza l-kriminalità fid-dinja fl-2019 – OCCRP "L-Uffiċċju tal-Prim Ministru, il-Ministeri u l-Kamra tar-Rappreżentanti huma mimlija nies li ppermettew jew iffaċilitaw it-tnawwir ts-saltna tad-dritt, waqt li l-valuri tal-pajjiż inbiegħu għall-favuri, t-tenders u l-privileġġi." Aditus qalet ukoll li minkejja kollox, din l-imġiba għadha għaddejja sal-ġurnata tal-lum, mingħajr ebda mistħija u b'impunità. "Dal-pajjiż bħal Ġaħan?" Aditus irrimarkat li l-attentat tal-President George Vella biex isseħħ diskussjoni nazzjonali fuq l-għaqda mhux se tkun biżżejjed. "Il-Konvenzjoni Kostituzzjonali mill-Parlament se tkompli ssaħħaħ liż-żewġ partiti u nfakkru li disa' membri fil-Kabinett preżenti kienu parti mill-famuż Kabinett ta' Joseph Muscat." Aditus għalhekk staqsiet: "Fejn hi l-kontabbiltà? Fejn hu l-impenn li nservu lin-nazzjon? Dal-pajjiż bħal Ġaħan?" Il-kelma 'Ġaħan' bħalissa tinsab fuq fomm kulħadd wara li ġie żvelat li l-Ministru Edward Zammit Lewis uża dik il-frażi f'messaġġi fuq WhatsApp ma' Yorgen Fenech. Il-Ministru tal-Ġustizzja u l-Governanza qabbel lil Ġaħan ma' partitarji Laburisti li jkunu jridu jinqdew mill-politiċi. "Hekk irid il-Laburist ġaħan, min jaqdih" – Edward Zammit Lewis Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_610a86db4abf3_rand.td-a-rec-img{text-align:left}.td_uid_3_610a86db4abf3_rand.td-a-rec-img img{margin:0 auto 0 0}